હાલમાં આલીમો અને મરાજેઅની વિરુધ્ધ જે વાતો થઈ રહી છે, લોકોને તેઓથી દુર કરવામાં આવી રહ્યા છે. શું ખરેખર તેઓને આલીમો અને મરાજેઅથી દુર કરવામાં આવી રહ્યા છે કે પછી તેની આડમાં લોકોને એહલેબૈત (અ.મુ.સ.) અને તેમની તાઅલીમાતથી દુર કરવામાં આવી રહ્યા છે? લોકોને અલગ અલગ વિભાગોમાં વહેંચવામાં આવી રહ્યા છે. આ વિચારધારા, અકીદા અને અમલનો વિરોધાભાસ અને અલગ અલગ સમૂહોમાં લોકોનું વહેંચાય જવું તે હઝરત વલીએ અસ્ર (અ.સ.)ના ઝુહુરની તૈયારી છે કે પછી તેમના ઝુહુરમાં મોડું થવાના માધ્યમો પૈદા કરવામાં આવી રહ્યા છે? ચોંકાવનારી બાબત તો એ છે કે આ બધું જ મઝહબના નામ ઉપર થઈ રહ્યું છે. જ્યારે કે મઝહબ તો ઈલ્મ ધરાવનારા લોકો તરફ રજુ થવાનો હુકમ આપે છે અને દરેક પ્રકારના વિરોધાભાસની મનાઈ ફરમાવે છે. એક જ કલેમા અને એક જ સર્વ સામાન્ય માન્યતા અને વિચારધારાની દઅવત આપે છે.